代雲岫送王介山
作者：方一夔
朝代：宋

paragraphs: 功名零落如破氈，羲娥不住隨流年。
問君發跡縣博士，幾時得到龍旂前。
我今老去覺今是，回首當年空自恥。
妄心不起百事冷，已作古井無波水。
看君富貴亹亹來，雲路何須取勢回。
忽然結束行萬里，首冠步摇趨天臺。
相思望望碧雲暮，少微光芒紛下覷。
應憶秋江老故人，瑶音定寄雲鴻去。
我時階砌蘭玉中，襹褷六翮摶秋空。
與君追逐赤霄上，寶劍騰空不可衝。
兩眼昏花惟我有，早梅樹下離亭酒。
呼童草寫送行詩，不是當今無價手。